《题王氏笑闲亭》
元代·李存

笑者不必闲，闲者不必笑。
能笑又身闲，涉世何尔妙。
利名浩于海，好恶险成徼。
跻攀有亡命，愤郁或大叫。
痴如蚁旋磨，饕若鱼上钓。
不知岁月往，以死复谁诮。
之子素相闻，磊落年尚少。
构亭颇轩豁，胜概得其要。
幽花淡无媚，新叶光相照。
倚栏皆可乐，百事弗前料。
嗟我玩陈篇，兀兀老蓬藋。
双眉久不展，有臂莫能掉。
山根晚云薄，誓欲随荷筿。
倘子不疵瑕，拂衣共登眺。

作者简介：（1281—1354）元饶州安仁人，字明远，更字仲公。从陈苑学。致心于天文、地理、医卜、释道之书，工古文词。应科举不利，即为隐居计，从游者满斋舍。中丞御史等交章荐，皆不就。学者称俟庵先生。与祝蕃、舒衍、吴谦合称江东四先生。有《俟庵集》。